טיפאני סטרטון

ג'סיקה ווינילקו (באנגלית: Jessica Woynilko; נולדה ב-1 במאי 1999) הידועה יותר בשם הבמה שלה, טיפאני סטרטון היא מפתחת גוף, מתעמלת ומתאבקת אמריקאית, המופיעה בארגון ההיאבקות WWE בתוכנית סמאקדאון. סטרטון היא פעם אחת אלופת הנשים של NXT. ג'סיקה ווינילקו נולדה ב-1 במאי 1999. היא סיימה את לימודיה באוניברסיטת סנט קת'רין במינסוטה בשנת 2019 ואף הייתה מתעמלת במשך מספר שנים. ב-30 באוגוסט 2021, ווינילקו הייתה האישה היחידה שהוכרזה במחזור הגיוס של ארגון ה-WWE אשר נשלח למתחם ה-WWE Performance Center. במהלך הקלטות התוכנית 205 לייב ב-16 בנובמבר, היא ערכה את קרב הבכורה שלה תחת שם הבמה טיפאני סטרטון, כאשר היא גברה על אמארי מילר. הקרב שודר בטלוויזיה שלושה ימים מאוחר יותר. לאחר סדרת קטעי וידאו בהן דמותה הוצגה כ"בת מפונקת לאבא מיליונר", היא ערכה את קרב הבכורה שלה במותג NXT ב-28 בדצמבר 2021, כשניצחה את פלון הנלי. לאחר מכן, היא הייתה מעורבת בפיוד עם סאראי, כשכל אחת מהן השיגה ניצחון אחד על השנייה. הפיוד ביניהן הסתיים ב-19 באפריל 2022, כשהיא זו שיצאה עם ידה על העליונה בקרב המכריע. ב-26 במאי, סטרטון הוצגה כמשתתפת בטורניר הפריצה של מחלקת הנשים, כשהחליפה את ניקיטה ליונס לאחר שהאחרונה נפצעה לאחר ניצחונה בסיבוב הראשון. סטרטון, שהמשיכה את דרכה בטורניר, הגיעה עד לשלב הגמר, כשבדרך גברה על פלון הנלי. לעומת זאת, היא נוצחה בגמר על ידי רוקסן פרז. לאחר סיום הטורניר, היא פתחה בפיוד עם וונדי צ'ו, כשגברה עליה בפרק הספיישל המסיבה האמריקאית הגדולה, שנערך ב-5 ביולי, אך הפסידה לה בקרב חוזר מסוג ללא חוקים, שהתקיים ב-23 באוגוסט. לאחר תקופת היעדרות בשל פציעה, שדווחה באוקטובר, היא שבה למרקע ב-10 בינואר 2023 בפרק הספיישל NXT: New Year's Evil, כשהציגה גישה חיובית לדמות הילדה העשירה. בקרב החזרה שלה היא נחלה הצלחה כאשר ניצחה את אינדי הארטוול ב-24 בינואר בפרק של התוכנית NXT. לאחר שניצחה פעם נוספת את הארטוול, סטרטון העפילה לקרב הסולם על אליפות הנשים של NXT, שהתקיים באירוע NXT Stand & Deliver. באירוע זה, שנערך ב-1 באפריל, היא כשלה בניסיונה לזכות בתואר בקרב שבסופו הארטוול זכתה בחגורת האליפות. בחודש מאי, סטרטון השתתפה בטורניר בן שמונה משתתפות, שבו היא ניצחה את ג'יג'י דולין ברבע הגמר, רוקסן פרז בחצי הגמר ולירה ואלקיריה בגמר, שהתקיים באירוע באטלגראונד ב-28 במאי; כתוצאה מכך, היא זכתה באליפות הנשים של NXT, אליפות ראשונה בקריירה שלה. ב-27 ביוני במסגרת השבוע השני של פרקי הספיישל Gold Rush, סטרטון רשמה הגנה מוצלחת ראשונה על התואר מול נציגת Chase University, תיה הייל. במהלך הקרב בין השתיים, הייל הכניעה את סטרטון, לעומת זאת, דעתו של השופט הוסחה על ידי דרו גולאק, דבר שאיפשר לסטרטון לנצח לבסוף בקרב. נסיבות המקרה הובילו להגנה נוספת על התואר בין השתיים ב-30 ביולי באירוע המסיבה האמריקאית הגדולה במסגרת קרב הכנעות, שבו סטרטון הייתה שוב בצד המנצח, זאת לאחר שאנדרה צ'ייס מקבוצתה זרק מגבת אל תוך הזירה בזמן שסטרטון ביצעה מהלך הכנעה על הייל, דבר שהוביל להפסקת הקרב ולהענקת הניצחון לזכות האלופה. ב-12 בספטמבר בפרק של התוכנית NXT, היא הפסידה את חגורת האליפות לבקי לינץ', הפסד שקטע תקופת כהונה של 107 ימים מצידה של סטרטון. הישגים בארגון ההיאבקות World Wrestling Entertainment – WWE אליפות הנשים של NXT (פעם אחת) מחזיקת מזוודת "כסף בבנק" (2024) טורניר אליפות הנשים של NXT‏ (2023) טיפאני סטרטון, באתר WWE.com להיאבקות מקצועית טיפאני סטרטון, באתר Online World of Wrestling מתאבק דור שני בין המגויסים החדשים למתחם האימונים של ה-WWE דיווח: טיפאני סטרטון מחוץ לפעילות בשל פציעת ראש טיפאני סטרטון חוזרת עם גימיק חדש במהלך הספיישל NXT New Year's Evil